Die forint (teken Ft; kode HUF) is die geldeenheid van Hongarye. Dit was vroeër in 100 fillér verdeel, maar fillér-munte is nie meer in omloop nie. Die bekendstelling van die forint op 1 Augustus 1946 was 'n deurslaggewende stap in die stabilisering van die Hongaarse ekonomie na die Tweede Wêreldoorlog, en die geldeenheid het tot die 1980's relatief stabiel gebly. Oorgang na 'n markekonomie in die vroeë 1990's het die waarde van die forint nadelig beïnvloed; inflasie het 'n hoogtepunt bereik van 35% in 1991. Sedert 2001 is inflasie in enkelsyfers, en die forint is ten volle omskepbaar verklaar. As 'n lid van die Europese Unie kan die langtermyndoelwit van die Hongaarse regering wees om die forint met die euro te vervang, maar dit blyk eers 'n geruime tyd gedurende die 2020's waarskynlik te wees. Vanaf 2014 het die Hongaarse Nasionale Bank 'n hersiene reeks forint-banknote uitgereik, met dieselfde temas as sy vorige uitgawes, maar met gevorderde sekuriteitskenmerke.